b"\n_START_ARTICLE_\nTomo Vuk\xc5\xa1i\xc4\x87\n_START_SECTION_\nDjetinjstvo i \xc5\xa1kolovanje\n_START_PARAGRAPH_\nZavr\xc5\xa1iv\xc5\xa1i osnovnu \xc5\xa1kolu u Studencima (1961.-1965.) i Ljubu\xc5\xa1kom  (1965.-1969.), prijavio se kao kandidat u sjemeni\xc5\xa1te, poha\xc4\x91ao gimnaziju u Zagrebu (1969.-1973.) i polo\xc5\xbeio ispit zrelosti. _NEWLINE_Filozofsko-teolo\xc5\xa1ki studij zavr\xc5\xa1io je na Katoli\xc4\x8dkom bogoslovnom fakultetu u Sarajevu (1973.-1980.) s prekidom vojne obveze u Subotici i Zrenjaninu (1977.-1978.).\n_START_SECTION_\nSve\xc4\x87eni\xc4\x8dka slu\xc5\xbeba\n_START_PARAGRAPH_\nZa sve\xc4\x87enika Mostarsko-Duvanjske biskupije zaredio ga je mostarski biskup Petar \xc4\x8cule u Studencima, 29. lipnja 1980. Imenovan je za \xc5\xbeupnog vikara u katedralnoj \xc5\xbeupi u Mostaru (1980.-1982.), a istodobno zapo\xc4\x8dinje suradnju s novopokrenutim biskupijskim mjese\xc4\x8dnikom Crkva na kamenu.\n_START_SECTION_\nStudij u Rimu\n_START_PARAGRAPH_\nBiskup Pavao \xc5\xbdani\xc4\x87 poslao ga je na poslijediplomski studij u Rim, gdje kao stipendist Kongregacije za \xc5\xa1irenje vjere stanuje u Misijskom zavodu svetog Pavla. Postigao je magisterij na Papinskom institutu za orijentalne studije (1982.-1984.) obradiv\xc5\xa1i temu Razlike izme\xc4\x91u pravoslavnoga Istoka i katoli\xc4\x8dkoga Zapada s motri\xc5\xa1ta \xc4\x8dasopisa 'Balkan' (1896.-1902.), a potom je dekretiran za dvogodi\xc5\xa1nji studij crkvenoga prava na Papinskom sveu\xc4\x8dili\xc5\xa1tu Urbaniana (1984.-1986.), gdje je magistrirao s pravno-ekumenskom tematikom: 'Communicatio in sacris' (zajedni\xc4\x8denje u molitvama i sakramentima) u novom kanonskom zakonodavstvu._NEWLINE_Potom se na poziv biskupa vra\xc4\x87a u Mostar, gdje je dvije godine obavljao slu\xc5\xbebu tajnika biskupije (1986.-1988.) da bi se ponovno vratio u Rim, ovoga puta borave\xc4\x87i u Papinskom hrvatskom zavodu svetog Jeronima. Doktorirao je 1991. godine na Papinskom institutu za orijentalne studije s tezom Odnosi izme\xc4\x91u pravoslavnih i katolika u Bosni i Hercegovini od 1878. do 1903. Povijesno teolo\xc5\xa1ki studij.\n_START_SECTION_\nSveu\xc4\x8dili\xc5\xa1ni profesor\n_START_PARAGRAPH_\nProfesor je isto\xc4\x8dne teologije, ekumenizma i patrologije na Bogoslovnom fakultetu u Sarajevu (od 1991. do danas), kanonskoga prava (2000.-2006.), ekumenske teologije i patrologije na Teolo\xc5\xa1kom institutu u Mostaru od 1991. do sada, gdje je bio i predstojnik od 1991. do 1994. Predava\xc4\x8d je na poslijediplomskom studiju na KBF-u u Zagrebu od 2005. Priredio je vi\xc5\xa1e znanstvenih zbornika i monografija u suradnji s drugima. Objavljivao je \xc4\x8dlanke u mnogim znanstvenim \xc4\x8dasopisima, izme\xc4\x91u ostalih i u Ste\xc4\x87ku.\n_START_SECTION_\nSlu\xc5\xbebe u BK BiH\n_START_PARAGRAPH_\nBio je \xc4\x8dlan vi\xc5\xa1e Vije\xc4\x87a pri BK BiH, Mje\xc5\xa1ovitoga povjerenstva Svete Stolice i Bosne i Hercegovine za primjenu Temeljnoga ugovora, voditelj Tiskovne agencije KTA. _NEWLINE_Obavljao je slu\xc5\xbebu vicerektora u sarajevskoj bogosloviji (1993.-1998.), sudskoga vikara (1993.-2009.) i generalnoga vikara u Mostaru od 2009. do biskupskog imenovanja.\n_START_SECTION_\nVojni ordinarij u BiH\n_START_PARAGRAPH_\nPrvim vojnim ordinarijem u Bosni i Hercegovini imenovao ga je papa Benedikt XVI. 1. velja\xc4\x8de 2011. Za biskupa je zare\xc4\x91en 2. travnja 2011. u Mostaru. Glavni zareditelj bio je kardinal Vinko Pulji\xc4\x87, a suzareditelji msgr. Ratko Peri\xc4\x87 i msgr. Franjo Komarica. _NEWLINE_Budu\xc4\x87i da je prvi vojni ordinarij u povijesti BiH, te da Vojni ordinarijat BiH jo\xc5\xa1 uvijek nema vlastitu rezidenciju, Vuk\xc5\xa1i\xc4\x87 od imenovanja privremeno boravi u Vrhbosanskom bogoslovnom sjemeni\xc5\xa1tu u Sarajevu, gdje je stanovao i kao profesor na KBF-u. _NEWLINE_U ime BK BiH biskup Vuk\xc5\xa1i\xc4\x87 sudjelovao je na redovitoj Biskupskoj sinodi pod nazivom Poziv i poslanje obitelji u Crkvi i suvremenom svijetu koja se odr\xc5\xbeala u od 4. do 25. listopada 2015. u Vatikanu.  _NEWLINE_U posljednje dvije godine biskup Vuk\xc5\xa1i\xc4\x87 se, u nekim medijima koji se pozivaju na crkvene izvore, spominje i kao mogu\xc4\x87i novi vrhbosanski nadbiskup."